**Referat af bestyrelsesmøde mandag den 23. oktober 2017**

Til stede hos formand Erik var: Erik, Birte, Lis, Per, Elisabeth og Jette.

Erik bød velkommen – især til Elisabeth, der deltog i møde for første gang.

Efterårsarrangementet blev besluttet til mandag den 20. november. Flere forslag kom frem, men et museumsbesøg er udelukket, da danske museer har lukket på mandage! Derfor: Erik taler med Charlotte, der står for ”Gården og Gaden” på Nørrebrogade for et besøg på stedet og spisning. I baghånden har vi guide og foredragsholder Liselotte Frederiksen, som Birte og Elisabeth kender.

***JULEAFSLUTNINGEN***

Mandag den 18. december efter motion i hallen byder vi inden for til frokost og underholdning. Opgaverne fordeltes således:

Lis bestiller **lokalet** hos Kim, Benny eller Vivian. Samtidig bestiller Lis **øl, vand, én snaps og fire kander kaffe.**

Birte køber **røde og hvide sild, løg og karrysalat og kapers.** Birte finder også én eller to **sanglege** – fra vor barndom – og **julesange.**

Per bestiller **smørrebrød** – to stk til hver – og spørger Jiri, om han vil trække i julemandsdragten og dele gaver – også en spritpen – ud til gæsterne. Per tager sig også af **BRUMMERNE.**

Elisabeth køber **to flasker snaps** på tilbud.

Erik køber **brød (rugbrød og halvgroft til osten), smør, bornholmsk blåskimmel og én eller to skæreoste samt småkager** til kaffen.

Jette sørger for **servietter, kaffe og te og lys.**

Alle i bestyrelsen kommer kl. ni for at stille borde og stole frem, finde service og dække bordene.

Morgensangen er ikke det store hit, så ved julemødet fortælles, at vi holder en pause og måske finder en anden form.

Forårsforedrag: Liselotte Frederiksen er måske et forslag.

Forårsturen: vi talte om at besøge Davids Samling eller Greve museum. Begge museer har lukket mandage!!! Det er tilladt at gå i tænkeboksen, for noget må findes, til vi mødes næste gang til

**Kaffemøde mandag den 13. november kl. 11.20 i forhallen.**

Kasserer Lis kom med de sidste tal fra regnskabet. Bankkontoen er på 35.423,69 kr.

Lillian Hjorth-Wests foredrag kostede med honorar, mad og drikke 4.785 kr. Vi betalte selv 2.900 kr.

Generalforsamlingen kostede 760 kr. til hallen. Maden???? Prisen har jeg ikke fået med.

Turen til Peberdalsgården beløb sig til 10.902 kr. for bus og fortæring.

Fra Frederiksberg og Københavns kommuner er der kommet 19.678 kr.

Leje af salen er steget til 300 kr. pr måned, og vi skal i fremtiden betale for leje af førstesalen – 500 kr.

**JULEFORMØDE MANDAG DEN 11. DECEMBER KL. 11.20 I FORHALLEN.**

24. oktober 2017 – Jette Thomsen, referant